ai4bharat/Pralekha huggingface dataset:
புதிய மற்றும் புதுப்பிக்கத்தக்க எரிசக்தி அமைச்சகம்
2021-22 நிதியாண்டில் ஐஆர்இடிஏ வரலாற்று சிறப்பு மிக்க வருடாந்திர செயல்திறனை பதிவு செய்துள்ளது
இந்திய புதுப்பிக்கத்தக்க எரிசக்தி மேம்பாட்டு முகமை , முன் எப்போதும் இல்லாத அளவுக்கு லாபம் ஈட்டி வரலாற்று சாதனை படைத்துள்ளது. 2021-22 நிதியாண்டில் இரண்டாவது மற்றும் மூன்றாவது கொரோனா பெருந்தொற்று அலைக்கு இடையே, வரிக்குப் பிந்தைய வருடாந்திர ஆதாயமாக ரூ.634 கோடியை ஈட்டியுள்ளதுடன், வரிக்கு முந்தைய லாபமாக ரூ.834 கோடி ஈட்டியுள்ளது. 2020-21 நிதியாண்டின் 46.41% வளர்ச்சியை விஞ்சி, கடந்த நிதியாண்டில் 82.88% வளர்ச்சியை அது பதிவு செய்துள்ளது.
ஐஆர்இடிஏ-வின் இயக்குநர்கள் குழு 2021-22-ம் நிதியாண்டுக்கான தணிக்கை செய்யப்பட்ட நிதி முடிவுகளை இன்று நடைபெற்ற கூட்டத்தில் அங்கீகரித்தது, அதே நேரத்தில் சவாலான சூழ்நிலையில் நிறுவனத்தின் சிறந்த செயல்திறனைப் பாராட்டியது.
இந்திய அரசாங்கத்தின் புதிய மற்றும் புதுப்பிக்கத்தக்க எரிசக்தி அமைச்சகத்தின் கீழ் உள்ள வங்கி சாரா நிதி நிறுவனமான ஐஆர்இடிஏவின் கடன் புத்தக வளர்ச்சி மார்ச் 31, 2021 இல் ரூ. 27,854 கோடியில் இருந்து 31 மார்ச் 2022 நிலவரப்படி 33,931 கோடியாக அதிகரித்துள்ளது. . நிறுவனம் இதுவரை இல்லாத அளவுக்கு ரூ. 23,921 கோடி கடனை விடுவித்து சாதனை புரிந்துள்ளது. 
மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1821845
எரிசக்தி அமைச்சகம்
மின்கல சேமிப்புக்கான பிஎல்ஐ திட்டம் குறித்த அமைச்சகங்களுக்கு இடையேயான கூட்டத்திற்கு மின்துறை அமைச்சர் தலைமை தாங்கினார்
மேம்படுத்தப்பட்ட ரசாயன செல் மின்கல சேமிப்புக்கு உற்பத்தியுடன் இணைந்த ஊக்குவிப்புத் திட்டம்  மற்றும் வெளிநாட்டில் உள்ள லித்தியம் சுரங்கங்களைப் பெறுவதற்கான உத்திகள் குறித்த, அமைச்சகங்களுக்கு இடையேயான கூட்டத்திற்கு மின்துறை அமைச்சர் திரு.ஆர்.கே.சிங் தலைமை தாங்கினார்.
கனரக தொழில்கள் அமைச்சகத்தின் பிஎல்ஐ திட்டம் மீதான ஒப்பந்தப் புள்ளிகளின் நிலைமை குறித்து ஆய்வு செய்த அமைச்சர், இதற்கான நடைமுறைகளை விரைவுபடுத்துமாறு கேட்டுக் கொண்டார். உலகில் லித்தியம் படிமங்கள் கிடைக்கும் இடங்கள் குறித்தும் அவர் விவாதித்தார். அதே போல் இந்தியாவில் லித்தியம் சுரங்கங்களைக் கண்டறிவதற்கான இடங்கள் குறித்தும் அவர் ஆய்வு செய்தார்.
எரிசக்தி தேவை பெருமளவுக்கு உள்ள இந்தியாவில், 500 ஜிகாவாட் புதுப்பிக்கவல்ல எரிசக்தித் திறனோடு 2030-க்குள் மணிக்கு 120 ஜிகாவாட் மின்கல சேமிப்பின் தேவை இருக்கும் என்று மதிப்பிடப்பட்டுள்ளது.
(Visitor Counter : 154
நிதி அமைச்சகம்
தமிழ்நாடு, 9627 கோடி ரூபாய் கூடுதல் கடனாகப் பெறுவதற்கு அனுமதி பெற்றுள்ளது
தமிழ்நாடு, வெளிச்சந்தையில் 9627 கோடி ரூபாயைக் கூடுதல் கடனாகப் பெற மத்திய நிதி அமைச்சகத்தின் செலவீட்டுத் துறை அனுமதி அளித்துள்ளது. சரக்கு மற்றும் சேவை வரி நடைமுறையினால் ஏற்பட்ட பற்றாக்குறையை ஈடுசெய்ய மாநில அரசு வெளிச்சந்தையில் கடன் வாங்க அனுமதி அளிக்குமாறு மத்திய அரசைக் கோரியிருந்தது. மேலும் 21 மாநிலங்கள் மற்றும் இரண்டு யூனியன் பிரதேசங்கள், தில்லி, ஜம்மு காஷ்மீர் ஆகிய மாநிலங்கள் இதேபோல் அனுமதி கேட்டிருக்கின்றன. தமிழகத்துடன் சேர்த்து மொத்தம் 21 மாநிலங்கள் 78 ஆயிரத்து 542 கோடி ரூபாய் கடனாகப் பெற அனுமதி வழங்கப்பட்டுள்ளது.
ஏற்கனவே 1.10 லட்சம் கோடி ரூபாய் அளவிற்கு இந்த மாநிலங்கள் கடன் பெற அனுமதி வழங்கப்பட்டிருந்தது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664365
சட்டம் மற்றும் நீதித்துறை அமைச்சகம்
71-வது அரசியலமைப்பு தினத்தை கொண்டாடும் விதமாக இணைய கருத்தரங்கிற்கு வருமானவரி மேல்முறையீட்டு ஆணையம் ஏற்பாடு செய்தது
நாட்டின் 71-வது அரசியலமைப்பு தினத்தை கொண்டாடும் விதமாக இணைய கருத்தரங்கிற்கு வருமானவரி மேல்முறையீட்டு ஆணையம் இன்று ஏற்பாடு செய்திருந்தது.
இந்த அகில இந்திய இணைய கருத்தரங்கில் வருமான வரி மேல்முறையீட்டு ஆணையத்தின் தலைவர் திரு அனுப் குமார் மெண்டரிட்டா, மத்திய சட்ட செயலாளர் திரு துஷார் மேத்தா உள்ளிட்டோர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1676162
-----
(Visitor Counter : 76
தொழிலாளர் மற்றும் வேலைவாய்ப்பு அமைச்சகம்
வேளாண் மற்றும் ஊரகத் தொழிலாளர்களுக்கான அனைத்திந்திய நுகர்வோர் விலைக் குறியீட்டு எண்களில் தமிழகம் முதலிடம் பிடித்தது.
மே மாதத்துக்கான வேளாண் மற்றும் ஊரகத் தொழிலாளர்களுக்கான அனைத்திந்திய நுகர்வோர் விலைக் குறியீட்டு எண்களில் தமிழகம் முதலிடம் பிடித்துள்ளது. இருபதுக்கும் அதிகமான மாநிலங்களில் உள்ள 600 மாதிரி கிராமங்களில் இருக்கும் குறிப்பிட்ட மையங்களுக்கு நேரடியாக சென்று சேகரித்த விலைத் தகவல்களின் அடிப்படையில், வேளாண் மற்றும் ஊரகத் தொழிலாளர்களுக்கான நுகர்வோர் விலைக் குறியீட்டு எண்களை தொழிலாளர் அலுவலகம் ஒவ்வொரு மாதமும் தொகுக்கிறது. கொவிட்-19-இன் பரவலைக் கட்டுப்படுத்த எடுக்கப்பட்ட தடுப்பு நடவடிக்கைகளின் காரணமாக, களப் பணியாளர்களின் நேரடித் தகவல் சேகரிப்பு, 19 மார்ச், 2020 முதல் தற்காலிகமாக நிறுத்தப்பட்டு, மின்னணு தொடர்பு முறைகளின் மூலம் விலை விவரங்கள் சேகரிக்கப்பட்டன. மே மாதத்தில், முடிந்த வரை நேரடியாகவும் மற்றும் தொலைபேசி அழைப்புகள் மூலமும் 4333 கிராமங்களில் இருந்து விலைகள் சேகரிக்கப்பட்டன.
மே மாதத்துக்கான வேளாண் மற்றும் ஊரகத் தொழிலாளர்களுக்கான அனைத்திந்திய நுகர்வோர் விலைக் குறியீட்டு எண்கள்  முறையே 5 மற்றும் 6 புள்ளிகள் அதிகரித்து 1019  மற்றும் 1025  ஆக இருந்தன. வேளாண் மற்றும் ஊரகத் தொழிலாளர்களின் பொது குறியீடு அதிகரித்ததில் உணவு பெரும் பங்கு வகித்து,  4.44 புள்ளிகள் மற்றும்  4.70 புள்ளிகளை அளித்தது. அரிசி, துவரம் பருப்பு, மைசூர் பருப்பு, கடலை, எண்ணெய், ஆட்டிறைச்சி, கோழி, காய்கறிகள் மற்றும் பழங்கள் போன்றவற்றின் விலைகள் அதிகரித்ததன் மூலம் இது பெரும்பாலும் சாத்தியமானது.
குறியீட்டின் வளர்ச்சியும்,வீழ்ச்சியும் மாநிலத்துக்கு மாநிலம் மாறுபட்டு இருந்தது. வேளாண் தொழிலாளர்களைப் பொறுத்தவரை, 14 மாநிலங்களில் இது 2 முதல் 19 புள்ளிகள் வரை அதிகரித்து, 5 மாநிலங்களில் 1 முதல் 7 புள்ளிகள் குறைந்து, ராஜஸ்தானில் மட்டும் நிலையாக நின்றது. 1208 புள்ளிகளோடு தமிழ்நாடு பட்டியலில் முதலிடம் பிடித்த நிலையில், 788 புள்ளிகளோடு ஹிமாச்சல் பிரதேசம் கடைசி இடத்தில் நின்றது.
ஊரகத் தொழிலாளர்களைப் பொறுத்தவரை, 15 மாநிலங்களில் இது 1 முதல் 18 புள்ளிகள் வரை அதிகரித்து, 5 மாநிலங்களில் 1 முதல் 7 புள்ளிகள் குறைந்தது. 1194 புள்ளிகளோடு தமிழ்நாடு பட்டியலில் முதலிடம் பிடித்த நிலையில், 838 புள்ளிகளோடு ஹிமாச்சல் பிரதேசம் கடைசி இடத்தின் நின்றது.
மாநிலங்களில், வேளாண் மற்றும் ஊரகத் தொழிலாளர்களுக்கான நுகர்வோர் விலைக் குறியீட்டு எண்களில், அரிசி, சோளம், ராகி, ஆட்டிறைச்சி, கோழி, காய்கறி மற்றும் பழங்கள், பீடி மற்றும் முடி திருத்துவோர் கட்டணம் ஆகியவற்றின் விலை அதிகரிப்பின் காரணமாக கர்நாடகா அதிகபட்ச  வளர்ச்சியை சந்தித்தது. அதே சமயம், வேளாண் மற்றும் ஊரகத் தொழிலாளர்களுக்கான நுகர்வோர் விலைக் குறியீட்டு எண்களில் அதிகபட்ச வீழ்ச்சியை , சோளம், வெங்காயம், பழங்கள் மற்றும் காய்கறிகள் போன்றவற்றின் விலை குறைந்ததன் மூலமாக பீகார் சந்தித்தது.
(Visitor Counter : 156
அறிவியல் மற்றும் தொழில்நுட்பத்துறை
புதிய மெட்ரிக் அளவீடு, புவியிலிருந்து தொலைநோக்கிகளில் எடுக்கப்பட்ட சூரியனின் படத்தின் தரத்தை அளவிட உதவும்
நமது நெருங்கிய நட்சத்திரமான சூரியனை எவ்வளவு தூரம் உற்றுப் பார்த்திருக்கிறோம்? விஞ்ஞானிகளால் முன்மொழியப்பட்ட ஒரு புதிய மெட்ரிக், பூமியிலிருந்து தொலைநோக்கிகளில் எடுக்கப்பட்ட சூரியனின் படத்தின் தரத்தை அளவிட உதவும்.
சூரியனின் மேற்பரப்பில் நிகழும் எரிமலைகள் மற்றும் கரோனல் ஆற்றல் உமிழ்வுகள் போன்ற மாறும் நிகழ்வுகள் சூரியன் குறித்தான ஆய்வுகளை மேற்கொள்ள நமது வானியலாளர்களுக்கு ஆர்வத்தை ஏற்படுத்தியுள்ளன. சூரியன் மிக நெருக்கமான நட்சத்திரமாக இருப்பதால் அதை விரிவாக ஆய்வு செய்யலாம். சூரியனைப் பற்றிய புரிதல் இதனால் விரிவடையும். மிகச்சிறிய அம்சங்களைக் கூட விரிவாகத் தெரிந்து கொள்வதற்கான பெரிய தொலைநோக்கிகள் தற்போது உருவாக்கப்பட்டுள்ளன. அவற்றில் ஒன்று, மெராக்கில் உள்ள 2 மீ தேசிய பெரிய சூரிய தொலைநோக்கி  ஆகும். இந்திய வானியற்பியல் நிறுவனத்தால்  அமைக்கப்பட்டுள்ளது.
இருப்பினும், தொலைநோக்கிகள் தரையில் இருக்கும் போது ஒரு பெரிய குறைபாடு உள்ளது. சூரியனிலிருந்து வரும் ஒளி பூமியின் வளிமண்டலத்தின் வழியாக செல்கிறது, இது ஒரே மாதிரியான ஊடகம் அல்ல. ஒளிவிலகல் குறியீட்டு ஏற்ற இறக்கங்களுக்கு வழிவகுக்கும் சீரற்ற வெப்பநிலை ஏற்ற இறக்கங்கள் உள்ளன.
தரை அடிப்படையிலான தொலைநோக்கிகளிலிருந்து பெறப்பட்ட படங்களின் தரத்தை ஸ்ட்ரெல் விகிதம் அல்லது இரவு நேர வானியல் தொலைநோக்கிகளுக்கு நேரடியாகப் பயன்படுத்தப்படும் மற்ற அளவீடுகள் மூலம் அளவிட முடியாது.
அறிவியல் மற்றும் தொழில்நுட்பத் துறையின் தன்னாட்சி நிறுவனமான இந்திய வானியற்பியல் நிறுவன விஞ்ஞானிகள், தரை அடிப்படையிலான சூரிய தொலைநோக்கிகளின் படத்தின் தரத்தை அளவிட ரூட் மீன் ஸ்கொயர்  கிரானுலேஷன் கான்ட்ராஸ்ட் எனப்படும் புதிய மெட்ரிக்கைப் பயன்படுத்த முன்மொழிந்துள்ளனர். விஞ்ஞானிகள் சரஸ்வதி கல்யாணி சுப்ரமணியன் மற்றும் ஸ்ரீதரன் ரெங்கசாமி ஆகியோர் இந்த ஆராய்ச்சியில் ஈடுபட்டுள்ளனர்.
வெளியீடு இணைப்பு: https://doi.org/10.1007/s11207-022-02105-2
குடியரசுத் தலைவர் செயலகம்
பார்சி புத்தாண்டையொட்டி குடியரசுத் தலைவர் வாழ்த்து
பார்சி புத்தாண்டை ஒட்டி குடியரசுத் தலைவர் திரு.ராம் நாத் கோவிந்த் வெளியிட்டுள்ள செய்தியில்:-
“பார்சி புத்தாண்டின் சிறப்பான தருணத்தில், அனைத்து சக குடிமக்களுக்கும், குறிப்பாக எனது பார்சி சகோதரர்கள் மற்றும் சகோதரிகளுக்கு எனது மனமுவந்த வாழ்த்துக்களைத் தெரித்துக் கொள்கிறேன்.
பார்சி சமூகத்தினருக்கு அன்பு, ஆர்வம் மற்றும் கொண்டாட்டத்துக்கான தருணமாக புத்தாண்டு தினம் உள்ளது. இந்தத் திருவிழா, தேவைப்படுவோருக்கு நமது உதவிக்கரத்தை நீட்ட வேண்டும், நமது வீடுகள், பணியிடங்கள் மற்றும் நம்மைச் சுற்றியுள்ள பகுதிகளை தூய்மையாக வைத்திருக்க வேண்டும் என்ற செய்தியையும் நமக்கு அளிக்கிறது. தேசக் கட்டமைப்பு மற்றும் மேம்பாட்டில் பார்சி சமூகத்தினரின் பங்களிப்பு, நமக்கு ஊக்குவிப்பாகவும், பெருமையளிப்பதாகவும் திகழ்கிறது.
நல்ல எண்ணம், சொல், செயல் என்ற கொள்கையின் அடிப்படையில் உள்ள பார்சி சமூகத்தினரின் இந்தத் திருவிழா, நல்லவற்றை ஏற்றுக் கொள்ளும் வகையில் நம் அனைவருக்கும் உந்துதலாக இருக்கும். பரஸ்பர நல்லிணக்கத்தின் மூலம் நமது சமூக வாழ்க்கை தொடர்ந்து மேம்படட்டும்.”
குடியரசுத் தலைவரின் செய்தியை இந்தியில் பார்க்க இங்கு கிளிக் செய்யவும்.
Click here to see President’s message in Hindi
தகவல் மற்றும் ஒலிபரப்பு அமைச்சகம்
அகில இந்திய வானொலியை விரும்பி கேட்கும் நாடுகளின் பட்டியலில் ஜெர்மனி மற்றும் குவைத் முதல் 10 இடங்களுக்கு முன்னேறியுள்ளன, தமிழ் சேவை அமெரிக்காவில் விரும்பி கேட்கப்படுகிறது
நியூஸ் ஆன் ஏர் செயலியில் ஒலிபரப்பாகும் அகில இந்திய வானொலி நேரலைகளை அதிகமாக கேட்கும் நாடுகளின்  சமீபத்திய பட்டியலில், ஐந்தாம் இடத்தில் இருந்து இரண்டாம் இடத்திற்கு ஃபிஜி முன்னேறி உள்ளது. சவுதி அரேபியா பத்தாவது இடத்திற்கு மீண்டும் வந்துள்ளது.
முதல் பத்து நாடுகளின் பட்டியலில் குவைத் மற்றும் ஜெர்மனி புதிதாக இடம் பிடித்துள்ள நிலையில் பிரான்சும் நியூசிலாந்தும் அந்த பட்டியலில் இருந்து வெளியேறியுள்ளன. அமெரிக்கா தொடர்ந்து முதலிடத்தில் உள்ளது.
அகில இந்திய வானொலியின் தெலுங்கு மற்றும் தமிழ் நேரலை சேவைகள் அமெரிக்காவில் பிரபலமாக உள்ள நிலையில் அகில இந்திய வானொலியின் பஞ்சாபி சேவை இங்கிலாந்தில் பிரபலமாக உள்ளது.
அகில இந்திய வானொலி செய்திகள் 247 சர்வதேச பட்டியலில் ஏழாவது இடத்திலிருந்து ஆறாவது இடத்திற்கு முன்னேறி உள்ள நிலையில், அகில இந்திய வானொலியின் தமிழ் சேவை ஆறாவது இடத்தில் இருந்து பத்தாவது இடத்திற்கு வந்துள்ளது.
பிரச்சார் பாரதியின் அதிகாரப்பூர்வ செயலியான நியூஸ் ஆன் ஏர், இருநூற்று நாற்பதுக்கும் அதிகமான வானொலி சேவைகளை நேரலையில் ஒலிபரப்புகிறது. உலகெங்கிலும் உள்ள 85 நாடுகளில் இருக்கும் 8,000 நகரங்களிலிருந்து நேயர்கள் நிகழ்ச்சிகளைக் கேட்கிறார்கள்.
சமீபத்திய தரவரிசை பட்டியல் 2021 ஜூன் 16 முதல் ஜூன் 30 வரையிலான இருவாரங்களுக்கு உரியதாகும். இந்தியா இதில் சேர்க்கப்படவில்லை.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1733396
----
(Visitor Counter : 214
சமூக நிதி மற்றும் அதிகாரமளித்தல் அமைச்சகம்
மாற்றுப் பாலினத்தவர்களுக்கான திட்டங்கள், சுகாதாரப் பணியாளர்களின் பாதுகாப்பு உள்ளிட்ட அறிவிப்புகள்
மாநிலங்களவை உறுப்பினர்களின் கேள்விகளுக்கு எழுத்து மூலம் பதிலளித்த மத்திய சமூக நீதி மற்றும் அதிகாரமளித்தல் துறை இணை அமைச்சர் திரு ரத்தன் லால் கட்டாரியா, கீழ்கண்ட தகவல்களைத் தெரிவித்தார்:
மாற்றுப் பாலினத்தவர்கள்  சட்டம், 2019-ஐ, சமூக நீதி மற்றும் அதிகாரமளித்தல் அமைச்சகம் இயற்றியுள்ளது.
இந்த சட்டத்தின் படி, மாற்றுப் பாலினத்தவர்களுக்கான பல்வேறு கொள்கைகளின் தாக்கம் குறித்து மாற்றுப் பாலினத்தவர்களுக்கான தேசியக் குழு மதிப்பிடும்.
மருத்துவமனைகளும் சிகிச்சை மையங்களும் மாநிலப் பட்டியலில் வருவதால், கொவிட்-19 பெருந்தொற்றின் போது பணியின் காரணமாக உயிரிழந்த தூய்மைப் பணியாளர்கள் பற்றிய தகவல்கள் மத்திய அரசிடம் இல்லை.
ஆனால், தொற்றுத் தடுப்பு மற்றும் கட்டுப்பாட்டுக் குழுக்களை அமைக்குமாறு மாநிலங்கள் கேட்டுக்கொள்ளப்பட்டுள்ளன. சுகாதாரப் பணியாளர்களின் உடல் நிலையைக் கண்காணிப்பதற்காக ஒரு அலுவலரை மருத்துவமனைகள் நியமிக்க வேண்டும்.
மருத்துவமனைகளில் கொவிட் தொடர்புடைய மற்றும் கொவிட் தொடர்பில்லா பகுதிகளின் மேலாண்மை குறித்த அறிவிக்கை ஒன்றை 2020 ஜூன் 18 அன்று மத்திய சுகாதாரம் மற்றும் குடும்ப நல அமைச்சகம் வெளியிட்டது.
முதியோர் இல்லங்களை நடத்தும் முகமைகளுக்கு பெருந்தொற்றின் காரணமாக முன்பணம் வழங்க மத்திய சமூக நீதி மற்றும் அதிகாரமளித்தல் அமைச்சகம் முடிவெடுத்தது. 2020-21-ஆம் ஆண்டில் இது வரை ரூ 83.47 கோடி ஏற்கனவே வழங்கப்பட்டு விட்டது.
முதியோர்களுக்கான தேசிய செயல் திட்டத்தையும் மத்திய சமூக நீதி மற்றும் அதிகாரமளித்தல் அமைச்சகம் செயல்படுத்தி வருகிறது.
விரிவான தகவல்களுக்கு கீழ்க் காணும் ஆங்கில செய்திக் குறிப்புக்களைப் பார்க்கவும் : https://pib.gov.in/PressReleasePage.aspx?PRID=1654924
------
(Visitor Counter : 136
பிரதமர் அலுவலகம்
பிரதமர் திரு.நரேந்திர மோடி தலைமையில் கிடைத்துள்ள மகத்தான வெற்றிக்கு சீன அதிபர் ஜிஜின் பிங் வாழ்த்து தெரிவித்துள்ளார்
நாடாளுமன்ற மக்களவை தேர்தலில் பிரதமர் திரு. நரேந்திர மோடி தலைமையில் தேசிய ஜனநாயக கூட்டணி பெற்றுள்ள மகத்தான வெற்றிக்காக மக்கள் சீன குடியரசின் அதிபர் திரு. ஜிஜின் பிங் இன்று  அவருக்கு வாழ்த்து செய்தி அனுப்பியுள்ளார்.
இந்திய-சீன உறவில் ஏற்படும் முன்னேற்றத்திற்கு தாம் மிகுந்த முக்கியத்துவம் அளிப்பதாகவும், இரு நாடுகளையும் மேலும் உச்சத்திற்கு கொண்டு செல்லும் வகையில் இந்திய-சீன உறவை மேலும் நெருக்கமாக்கிக் கொள்ள விரும்புவதாகவும் சீன அதிபர் அனுப்பியுள்ள வாழ்த்துக் கடிதத்தில் தெரிவித்துள்ளார்.
இந்திய-சீன உறவில் ஏற்பட்டுள்ள முன்னேற்றமும் சமீப ஆண்டுகளில் இந்த உறவை மேம்படுத்த எடுக்கப்பட்டுள்ள இரு நாட்டு கூட்டு முயற்சிகளும் திருப்தி அளிப்பதாகவும் அந்த கடிதத்தில் சீன அதிபர் குறிப்பிட்டுள்ளார்.
சுற்றுச்சூழல் மற்றும் வனத்துறை அமைச்சகம்
பருவநிலை மாற்றத்திற்கு எதிரான முன்னேற்றமே நமது முதல் பாதுகாப்பு என்பதை ஐ பி சி சி எ ஆர் 6 அறிக்கை மீண்டும் வலியுறுத்துகிறது: மத்திய அமைச்சர் திரு. பூபேந்தர் யாதவ்
2050 ஆம் ஆண்டுக்குள் நிகர பூஜ்ஜியத்தை அடைவதற்கான உலகளாவிய இலக்குக்கு, வளர்ந்த நாடுகளின் மாசு வெளியீடு குறைக்கப்பட வேண்டும். திரு. யாதவ்
சுற்றுச்சூழல், வனம் மற்றும் பருவநிலை மாற்றம் மற்றும் தொழிலாளர் & வேலைவாய்ப்புக்கான மத்திய அமைச்சர் திரு பூபேந்தர் யாதவ் கூறுகையில், பருவநிலை மாற்றத்திற்கு எதிரான முன்னேற்றமே நமது முதல் பாதுகாப்பு என்பதை ஐ பி சி சி எ ஆர் 6 அறிக்கை மீண்டும் வலியுறுத்துகிறது. பாரிஸ் உடன்படிக்கையில் ஒப்புக் கொள்ளப்பட்டபடி, உலகளாவிய வெப்பநிலை இலக்கினை அடைய, கார்பன்டை ஆக்சைடு முதன்மையான ஜி ஹச் ஜி ஆகக் குறைக்கப்பட வேண்டும் என்ற அறிவியல் பார்வையை அறிக்கை வலுப்படுத்துகிறது. ஜப்பானின் சப்போரோவில் பருவநிலை, எரிசக்தி மற்றும் சுற்றுச்சூழல் தொடர்பான ஜி7 அமைச்சர்கள் கூட்டத்தில் கலந்து கொண்டு உரையாற்றிய அவர், 2050 ஆம் ஆண்டுக்குள் நிகர பூஜ்ஜியத்தை அடைவதற்கான உலகளாவிய இலக்குக்கு வளர்ந்த நாடுகளின் மாசு வெளியீட்டை மட்டுப்படுத்துவது அவசியம் என்றார். பருவநிலை மாற்றம், சுற்றுச்சூழல் சீர்கேடு மற்றும் மாசு தாக்கங்களுக்கு எதிராக தேவையான பாதுகாப்பை வழங்கும் இந்தியா போன்ற நாடுகளுக்கு அதன் மக்களுக்குத் தேவையான வளர்ச்சியை அடைய இது இடம் அளிக்கும் என்றார்.
திரு. யாதவ், தொழில்துறை புரட்சியின் வருகைக்குப் பிறகு இயற்கை வளங்களை அதிகமாக சுரண்டுவதும் பரவலான சுற்றுச்சூழல் சீரழிவுக்கு வழிவகுத்தது என்றார். இது இயற்கையின் சமநிலையை மாற்றும். இது பூமிக்கு கடுமையான ஆபத்தை ஏற்படுத்துகிறது என்றார்.
பருவநிலை மாற்றம், மாசுபாடு, பல்லுயிர் இழப்பு போன்ற சவால்களில் இருந்து நமது பூமியைக் காப்பாற்ற, ரியோ மாநாட்டின் ஸ்தாபகக் கொள்கைகளால் வழிநடத்தப்படும் கூட்டு நடவடிக்கை தேவை என்றார்.
வளரும் நாடுகளுக்கும் செயல்படுத்தல், நிதி மற்றும் தொழில்நுட்பம் ஆகியவை தேவை என்று மத்திய அமைச்சர் கூறினார். பருவநிலை மாற்றத்தை எதிர்த்துப் போராடுவதற்கான நிதியில் வளர்ந்த நாடுகள் தங்கள் உறுதிமொழிகளை சிறப்பாகச் செய்யும் என்றும், சுற்றுச்சூழல் சீரழிவு மற்றும் பல்லுயிர் இழப்பைக் கையாள்வதற்கும் அதை வழங்குவார்கள் என்று நாங்கள் நம்புகிறோம் என்றார்.
கார்பன் சமநிலை மற்றும் இலக்குகளை அடைவது ஆகியவற்றைக் கருத்தில் கொள்ளாத வரையிலும், வளர்ந்த நாடுகள் செயல்படுத்துவதற்கான வழிமுறைகளை நிறைவேற்றும் வரையிலும் முன்னேற்றம் சாத்தியமில்லை என்றும் திரு. யாதவ் கூறினார்.
பருவநிலை மாற்றத்தை எதிர்த்துப் போராடுவதற்கான கொள்கை கட்டமைப்பை உருவாக்குவதில் இந்தியா இதுவரை கவனம் செலுத்துவதாக திரு யாதவ் கூறினார். உலகெங்கிலும் உள்ள அரசுகள் தனிநபர்கள் மட்டத்தில் இதை ஒரு பங்கேற்பு செயல்முறையாக மாற்றுவதில் கவனம் செலுத்த வேண்டிய நேரம் இது என்றும் தெரிவித்தார்.
தனிப்பட்ட செயல்கள் புரட்சிக்கான சாத்தியக்கூறுகள் கொண்டது என்று மத்திய அமைச்சர் கூறினார். ஷர்ம் எல் ஷேக்கில் உள்ள COP 27 இல், பருவநிலை மாற்றத்தை எதிர்த்துப் போராடுவதற்கு நிலையான வாழ்க்கை முறைகள் நுகர்வு மற்றும் உற்பத்தியின் முக்கியத்துவம் குறித்தும் எடுத்துக் கூறினார்.
பருவநிலை மாற்றம், சுற்றுச்சூழல் சீரழிவு மற்றும் மாசுபாடு ஆகியவற்றுக்கு எதிரான கூட்டுப் போராட்டத்தில் உலகிற்கு முன்னுதாரணமாக இருக்க வேண்டும் என்று திரு யாதவ், மிஷன் லைஃப் உணர்வில் மாற்றத்தை ஏற்படுத்துவதன் மூலம் சுற்றுச்சூழலுக்கான வாழ்க்கை முறையை  ஏற்படுத்த வேண்டும் என்று அனைத்து நாடுகளையும் கேட்டுக் கொண்டார்.
ஜல்சக்தி அமைச்சகம்
ஆறுகளில் தண்ணீர் அளவு
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய ஜல்சக்தி இணை அமைச்சர் திரு பிஸ்வேஸ்வர் டுடு கீழ்காணும் தகவல்களை வழங்கினார்.
வற்றும் ஆறுகள், வற்றாத ஆறுகள் என இருவகை ஆறுகள் நாட்டில் உள்ளன. வற்றாத ஆறுகளில், ஆண்டு முழுவதும் தண்ணீர் இருக்கும், அதே சமயம் வற்றும் ஆறுகள் மழைக்கால ஆறுகள் ஆகும், இவற்றில் பெரும்பாலும் மழை காலத்தில் மட்டுமே தண்ணீர் பாய்கிறது.
ஆறுகளின் ஓட்டம் என்பது ஒரு மாறும் அளவுரு ஆகும். மழைப்பொழிவு, அதன் விநியோக முறை, நீர்ப்பிடிப்பில் கால அளவு மற்றும் தீவிரம், நீர்ப்பிடிப்புப் பகுதியின் ஆரோக்கியம், தாவரங்கள் மற்றும் நீர் வெளியேற்றம்/பயன்பாடு போன்ற பல துணை அளவுருக்களைப் பொறுத்து இது உள்ளது.
நாடு முழுவதும் உள்ள ஆறுகளில் நீரியல் கண்காணிப்பை மத்திய நீர்வள ஆணையம் மேற்கொள்கிறது. கடந்த இரண்டு தசாப்தங்களாக 13 ஆறுகளின் சராசரி ஓட்டம் எந்த பெரிய அதிகரிப்பு அல்லது குறையும் போக்குகளைக் கொண்டிருக்கவில்லை.
"விண்வெளி உள்ளீடுகளைப் பயன்படுத்தி இந்தியாவில் நீர் கிடைப்பதை மறு மதிப்பீடு செய்தல்" என்ற ஆய்வு 2019-ம் ஆண்டு மத்திய நீர்வள ஆணையத்தால் மேற்கொள்ளப்பட்டது. ஆய்வின்படி, நாட்டின் 20 படுகைகளின் சராசரி ஆண்டு நீர் வளம் 1999.20 பில்லியன் கன மீட்டர்கள் என மதிப்பிடப்பட்டுள்ளது.
எந்தவொரு பிராந்தியம் அல்லது நாட்டின் சராசரி வருடாந்திர நீர் இருப்பு பெரும்பாலும் நீர்-வானிலை மற்றும் புவியியல் காரணிகளைச் சார்ந்துள்ளது. இருப்பினும், ஒரு நபருக்கு நீர் கிடைப்பது நாட்டின் மக்கள் தொகையைப் பொறுத்தது என்பதால் மக்கள்தொகை அதிகரிப்பு காரணமாக தனிநபர் நீர் இருப்பு குறைந்து வருகிறது.
நீர் மாநிலப் பிரிவில் வருவதால், நீர்வளத்தைப் பெருக்குதல், பாதுகாத்தல் மற்றும் திறமையான மேலாண்மைக்கான நடவடிக்கைகள் முதன்மையாக அந்தந்த மாநில அரசுகளால் மேற்கொள்ளப்படுகின்றன. மாநில அரசுகளின் முயற்சிகளுக்கு துணையாக, பல்வேறு திட்டங்கள் மூலம் தொழில்நுட்ப மற்றும் நிதி உதவிகளை மத்திய அரசு வழங்குகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814505
நிதி அமைச்சகம்
நீலாச்சல் இஸ்பாட் நிகம் எனும் கூட்டுத்தொழில் நிறுவனத்தில் உள்ள தாதுக்கள் மற்றும் உலோகங்கள் வர்த்தகக் கழகம், தேசிய தாதுக்கள் மேம்பாட்டுக் கழகம், மெக்கான், பாரத மிகுமின் நிறுவனம், ஒடிசா அரசுக்கு சொந்தமான இரண்டு பொதுத்துறை நிறுவனங்கள் ஆகியவற்றின் பங்குகள் விற்பனைக்கு மத்திய அமைச்சரவை ‘கொள்கை அளவில்’ ஒப்புதல் அளித்துள்ளது
நீலாச்சல் இஸ்பாட் நிகம் எனும் கூட்டுத்தொழில் நிறுவனத்தில் உள்ள தாதுக்கள் மற்றும் உலோகங்கள் வர்த்தகக் கழகம்  தேசிய தாதுக்கள் மேம்பாட்டுக் கழகம்  , மெக்கான் , பாரத மிகுமின் நிறுவனம்  , ஒடிசா அரசுக்கு சொந்தமான ஒடிசாவின் தொழில் மேம்பாடு மற்றும் முதலீட்டுக் கழகம்  , ஒடிசா சுரங்கக்கழகம்  , ஆகியவற்றின் பங்குகளை இரண்டு கட்ட ஏல நடைமுறையில் விற்பனை செய்வதற்குப் பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழு ‘கொள்கை அளவில்’ ஒப்புதல் அளித்துள்ளது.
இந்த உத்தேசப் பங்கு விற்பனை மூலம் திரட்டப்படும் நிதி பொதுமக்கள் பயனடையும் வகையில், சமூகத்துறை / வளர்ச்சித் திட்டங் களுக்குப் பயன்படுத்தப்படும். வாங்குபவர் என எதிர்பார்க்கப்படுபவர், புதிய நிர்வாகத்தை / தொழில்நுட்பத்தை / முதலீட்டை நிறுவன வளர்ச்சிக்குக் கொண்டுவரலாம். நிறுவனத்தின் வணிகச் செயல்பாடுகளை மேம்படுத்துவதற்கு நவீன நடைமுறைகளைப் பயன்படுத்தலாம். இதன் மூலம் கூடுதல் வேலைவாய்ப்புகள் உருவாக்கப்படும்.
-----
(Visitor Counter : 77
சுகாதாரம் மற்றும் குடும்ப நலத்துறை அமைச்சகம்
டெல்டா வகை தொற்று, ஆல்ஃபா வகையை விட 40-60% அதிகமாகப் பரவக்கூடியது: மரபியலுக்கான இந்திய கொரோனா கூட்டமைப்பின் உப தலைவர் டாக்டர் என் கே அரோரா
கொவிட் பரிசோதனை மற்றும் தொற்றின் மாறுபாடுகளைக் கண்டறிவதற்கான நிலையான செயல்பாட்டு நெறிமுறைகள், டெல்டா வகை தொற்று வேகமாக பரவுவதன் காரணம், மரபணு கண்காணிப்பின் வாயிலாக அதன் பரவலை எவ்வாறு கட்டுப்படுத்துவது, கொவிட் சரியான வழிகாட்டு நெறிமுறையின் முக்கியத்துவம் ஆகியவை குறித்து மரபியலுக்கான இந்திய கொரோனா கூட்டமைப்பின் உப தலைவர் டாக்டர் என் கே அரோரா அண்மையில் நடைபெற்ற நேர்காணல் ஒன்றில் வலியுறுத்தியுள்ளார்.
கொவிட்-19 பெருந்தொற்று தொடர்பாக ஒட்டுமொத்த மரபணு வேறுபாடுகளை கண்டறிவதற்காக மத்திய சுகாதார மற்றும் குடும்ப நல அமைச்சகம், உயிரி தொழில்நுட்பத் துறை, இந்திய மருத்துவ ஆராய்ச்சி மன்றம் மற்றும் அறிவியல் மற்றும் தொழிலக ஆராய்ச்சி மன்றத்தின் 28 ஆய்வகங்கள் அடங்கிய குழுவே, மரபியலுக்கான இந்திய கொரோனா கூட்டமைப்பாகும்.
டாக்டர் என் கே அரோரா தெரிவித்துள்ளதாவது:
ஒட்டுமொத்த நாடும் புவியியல் மண்டலங்களாக பிரிக்கப்பட்டு, ஒவ்வொரு ஆய்வகமும் குறிப்பிட்ட மண்டலத்திற்கு பொறுப்பு வகிக்கும். ஒவ்வொரு தொகுப்பிலும் நான்கு மாவட்டங்கள் என மொத்தம் 180-190 தொகுப்புகளை நாங்கள் வடிவமைத்துள்ளோம். நோக்கின்றி எடுக்கப்படும் மாதிரிகள் மற்றும் தீவிர உடல் உபாதை ஏற்படும் நோயாளிகளின் மாதிரிகள், தடுப்பூசியால் ஏற்படும் தொற்று போன்றவை சேகரிக்கப்பட்டு மண்டல ஆய்வகங்களுக்கு அனுப்பி வைக்கப்படுகின்றன. ஒரு மாதத்தில் சுமார் 50000 மாதிரிகளை பரிசோதிக்கும் திறனை தற்போது நாம் பெற்றுள்ளோம். முன்னதாக இந்த எண்ணிக்கை சுமார் 30,000 மாதிரிகளாக இருந்தது.
பி.1.617.2 என்ற கொவிட்-19 வகை, டெல்டா வகை என்றும் அழைக்கப்படுகிறது. இந்தியாவில் கடந்த ஆண்டு அக்டோபர் மாதம் முதன் முதலில் கண்டறியப்பட்ட இந்த வகை தொற்று, நம் நாட்டில் இரண்டாவது அலை உருவாவதற்கு முக்கிய காரணமாக இருந்தது. தற்போது ஏற்படும் புதிய பாதிப்புகளில் 80%, இந்த வகை தொற்றாகும். மகாராஷ்டிராவில் உருவாகிய இந்தத் தொற்று, வடக்கு நோக்கி நகர்ந்து நாட்டின் மேற்கு மாநிலங்களிலும் அதைத்தொடர்ந்து மத்திய மற்றும் கிழக்குப் பகுதிகளிலும் பாதிப்பை ஏற்படுத்தியது.
மனித உயிரணுக்களில் புகுந்த பிறகு இந்த தொற்று வகை வேகமாகப் பரவுகிறது. நுரையீரல் போன்ற உறுப்புகளில் கடுமையான பாதிப்பை ஏற்படுத்துகிறது. எனினும் டெல்டா வகை தொற்று மிகவும் தீவிரமானது என்பது கூறுவது கடினம். இந்தியாவில் இரண்டாவது அலையின் போது ஏற்பட்ட பாதிப்புகள் மற்றும் உயிரிழப்புகள் முதல் அலையை ஒத்திருந்தது.
டெல்டா பிளஸ் வகை- ஏஒய்.1 மற்றும் ஏஒய்.2 ஆகியவை தமிழ்நாடு, மகாராஷ்டிரா, மத்தியப் பிரதேசம் உள்ளிட்ட 11 மாநிலங்களில் 55-60 பேருக்கு இதுவரை கண்டறியப்பட்டுள்ளது. ஏஒய்.1 வகை தொற்று நேபாளம், போர்ச்சுகல், ஸ்விட்சர்லாந்து, போலாந்து, ஜப்பான் உள்ளிட்ட நாடுகளிலும் பாதிப்பை ஏற்படுத்தியுள்ளது. ஏஒய்.2 வகை தொற்று, குறைவான பாதிப்பை ஏற்படுத்தியுள்ளது. அதன் பரவும் தன்மை, தீவிரம் மற்றும் தடுப்பூசிகளிலிருந்து தப்பிக்கும் அம்சங்கள் பற்றி இன்னும் ஆய்வு செய்யப்பட்டு வருகிறது.
தற்போது பயன்படுத்தப்படும் தடுப்பூசிகள், டெல்டா வகை தொற்றுக்கு எதிராக சிறப்பாக செயல்படும் என்று இது சம்பந்தமாக இந்திய மருத்துவ ஆராய்ச்சி மன்றம் மேற்கொண்டுள்ள ஆய்வுகளில் தெரியவந்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736665
அறிவியல் மற்றும் தொழில்நுட்பத்துறை
இந்தியாவின் எதிர்கால பொருளாதாரத்துக்கு கடல்சார் கனிம வளம் முக்கிய பங்களிப்பை வழங்கும் என மத்திய அமைச்சர் டாக்டர் ஜித்தேந்திர சிங் கூறியுள்ளார்
இந்தியாவின் எதிர்கால பொருளாதாரத்துக்கு, கடற்கரை மற்றும் கடலில் கிடைக்கும் வளங்களைக் கொண்ட, கடல்சார் கனிம வளம் முக்கிய பங்களிப்பை வழங்கும் என மத்திய அறிவியல் மற்றும் தொழில்நுட்பம்  ,புவி அறிவியல் , பிரதமர் அலுவலகம், பணியாளர், பொதுமக்கள் குறை தீர்வு, ஓய்வூதியம், அணுசக்தி மற்றும் விண்வெளி துறை இணை அமைச்சர் டாக்டர் ஜித்தேந்திர சிங் கூறியுள்ளார். மேலும், பருவநிலை மாற்ற பிரச்சினையை எதிர்கொள்ள தேவையான புதுப்பிக்கத்தக்க எரிசக்தி தொழில்நுட்பங்களை உருவாக்குவதில், நிக்கல், கோபால்ட் போன்ற உலோகங்களும் முக்கிய பங்கு வகிக்கும் என்று அவர் கூறினார்.
புவனேஸ்வரில் சிஎஸ்ஐஆர்-ஐஎம்எம்டியில் புதிய கட்டட வசதிகளை திறந்து வைத்த டாக்டர் ஜித்தேந்திர சிங், ஐஎம்எம்டியின் மாணவர்கள் மற்றும் விஞ்ஞானிகள் இடையே பேசினார். பிரதமர் திரு நரேந்திர மோடியின் ஆளுமையின் கீழ், வருங்கால எரிசக்தி மற்றும் உலோக தேவைகளுக்கு கடல் படுகை வளத்தை பயன்படுத்தும் கடல்சார் ஆராய்ச்சியில் முன்னணி நாடுகளில் ஒன்றாக இந்தியா உருவெடுத்து வருவதாக அவர் கூறினார்.
கடல் வளங்களை யன்படுத்தி இந்தியாவின் நீளப் பொருளாதாரத்தை மேம்படுத்த, சென்னையிலுள்ள தேசிய கடல் தொழில்நுட்ப மையத்துடன் ஒருங்கிணைந்து ஐஐஎம்டி செயல்பட நடவடிக்கைகள் எடுக்கப்பட்டு வருவதாக டாக்டர் ஜித்தேந்திர சிங் கூறினார். ஆழ்கடல் கனிம வளங்களைக் கண்டறிந்து அவற்றைப் பயன்படுத்த தேவையான உரிய தொழில்நுட்பங்களை உருவாக்கும் நடவடிக்கைகளும் மேற்கொள்ளப்பட்டு வருவதாக அவர் தெரிவித்தார்.